Diari Oficial de la Generalitat Valenciana


Sumari del DOGV 7606, del 02-09-2015 (2015/7206)

RESOLUCIÓ de 26 d'agost de 2015, del director general d'Administració Local, per la qual es publiquen els Estatuts de la Mancomunitat de la Ribera Alta.
--------------------------------------------------------------------------------------------------------------------------------------------------------

### Dades del document

Número de DOGV
:   7606

Data del DOGV
:   02-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7206


Data del document
:   26-08-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * La Ribera Alta

RESOLUCIÓ de 26 d'agost de 2015, del director general d'Administració Local, per la qual es publiquen els Estatuts de la Mancomunitat de la Ribera Alta. [2015/7206]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament o a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al seu contingut.  
En els dos supòsits, el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal fer-ne la publicació en el Diari Oficial de la Comunitat Valenciana, d'acord amb les disposicions de l'apartat 4 del precepte mencionat.  
  
La Mancomunitat de la Ribera Alta ha procedit, d'acord amb el que disposa la legislació vigent, a l'adaptació dels seus estatuts al que s'ha disposat en ambdós textos legals.  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, resolc:  
  
Article únic  
Publicar en el Diari Oficial de la Comunitat Valenciana el text dels estatuts de la Mancomunitat de la Ribera Alta, que es transcriuen a continuació com a annex, ja que s'ha acreditat en l'expedient la legalitat de les actuacions.  
Contra esta resolució, que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant dels jutjats contenciosos administratius, en el termini de dos mesos comptadors des de l'endemà de la notificació d'esta resolució, de conformitat amb les disposicions dels articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
c) En el cas que l'interessat siga una administració pública no es pot interposar recurs en via administrativa, sense perjuí de les disposicions de l'article 44 de la Llei 29/1998, de 13 de juliol, i ha de requerir prèviament perquè s'anul·le o revoque este acte, en el termini de dos mesos comptadors des de l'endemà de la notificació, tenint en compte que això no incidix en l'executivitat de l'acord ni interromp els terminis amb vista a la fermesa, ja que no és substitutiu del règim de recursos en via administrativa.  
Tot això sense perjuí que els interessats puguen exercir qualsevol altra via que estimen oportuna.  
  
València, 26 d'agost de 2015.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat de la Ribera Alta  
  
  
Preàmbul  
  
Amb la finalitat de dotar la Ribera Alta del Xúquer d'un organisme supramunicipal que gestione, rendibilitze i ordene tots aquells serveis i recursos que necessiten els pobles que la integren, i fins que no ens dotem d'una llei de comarcalització, es crea la Mancomunitat de la Ribera Alta. És i ha de ser missió de la Mancomunitat vetlar per l'àmbit comarcal, entenent i vertebrant la comarca com a comunitat natural i històrica, integrant i integradora del nostre país, comunitat que necessàriament ha de potenciar-se com a àrea adequada per a la prestació de serveis d'àmbit supramunicipal.  
  
  
TÍTOL I  
Disposicions generals  
  
Capítol I  
Constitució de la Mancomunitat  
  
Article 1  
a) Els municipis que històricament han integrat la Ribera Alta, emparant-se amb el que disposa l'ordenament jurídic vigent, es podran adherir a esta mancomunitat.  
b) Els municipis d'Alberic, l'Alcúdia, Alcàntera de Xúquer, Alfarp, Algemesí, Alginet, Alzira, Antella, Beneixida, Benifaió, Benimodo, Benimuslem, Carcaixent, Càrcer, Carlet, Catadau, Cotes, l'Ènova, Gavarda, Guadassuar, Llombai, Manuel, Massalavés, Montserrat, Montroi, la Pobla Llarga, Rafelguaraf, Real, Sant Joanet, Sellent, Senyera, Sumacàrcer, Tous, Turís i Villanueva de Castellón constituïxen la Mancomunitat de la Ribera Alta.  
  
Article 2  
La Mancomunitat, administració pública local, és una entitat territorial amb personalitat jurídica i capacitat d'obrar plena i independent de la dels municipis que la integren, per a l'exercici dels seus fins específics.  
  
  
Capítol II  
Seu  
  
Article 3  
La Mancomunitat de la Ribera Alta té la seu a la ciutat d'Alzira, on estaran ubicats els seus òrgans de govern i administració.  
  
  
  
Capítol III  
Objecte i fins  
  
Article 4. Objecte  
La Mancomunitat de la Ribera Alta té com a objecte la defensa i la promoció dels interessos comuns dels municipis que la integren i l'organització i prestació mancomunada de totes aquelles activitats que tinga assumides, de conformitat amb estos estatuts. Podrà promoure, executar i prestar totes aquelles actuacions, obres o serveis, públics o privats, que contribuïsquen a satisfer les necessitats i aspiracions dels municipis integrants.  
  
Article 5. Facultats i potestats  
1.1. La Mancomunitat té facultat per a intervindre en totes les matèries atribuïdes als municipis, especialment quan l'exercici d'eixes facultats es faça a un àmbit superior al municipal.  
1.2. Els municipis adherits, davant de la necessitat o conveniència de realitzar actuacions i/o de prestar serveis, amb un àmbit territorial superior al d'un municipi, consideraran prioritàriament l'atenció d'eixa necessitat des de l'ens comarcal que és la Mancomunitat, a la qual hauran de donar audiència abans de resoldre eixe respecte.  
1.3. La Mancomunitat es postula davant de les altres administracions públiques territorials com a ens apte i idoni per a l'atenció de necessitats, la realització d'actuacions i/o prestació de serveis, amb un àmbit territorial superior al d'un municipi.  
1.4. La Mancomunitat podrà assumir la delegació d'atribucions, funcions o serveis, ja siguen de simple tramitació o informació o siguen resolutives, que a favor seu aprove la Generalitat Valenciana o altres administracions públiques.  
2. La Mancomunitat, per al compliment del seu objecte, podrà exercir i desenvolupar en tot el seu àmbit competencial i territorial d'actuació totes les potestats, facultats i funcions atribuïdes als municipis, en la condició d'ens públic territorial. Entre altres les següents:  
a) Potestats reglamentaria i d'autoorganització.  
b) Potestats tributària i financera.  
c) Potestat de programació o planificació.  
d) Potestats expropiatòria i d'investigació, delimitació i recuperació d'ofici dels seus béns.  
e) Presumpció de legitimitat i executivitat dels seus actes.  
f) Potestats d'execució forçosa i sancionadora.  
g) Potestat de revisió d'ofici dels seus actes i acords.  
h) Prelacions i preferències i la resta de prerrogatives reconegudes en la hisenda pública per als seus crèdits sense perjuí de les que corresponguen a les hisendes de l'Estat, de les comunitats autònomes i dels municipis, així com la inembargabilitat dels seus béns i drets en els termes que preveuen les lleis.  
i) Qualsevol altra potestat o facultat reconeguda a favor dels municipis que puga resultar convenient o necessària per al compliment dels fins de la Mancomunitat.  
  
Article 6. Fins  
1. La Mancomunitat podrà assumir activitats destinades a l'atenció dels fins següents:  
a) La prestació de serveis relacionats amb les matèries i competències en què la legislació vigent admet que els municipis actuen mancomunadament, com són:  
- Protecció del medi ambient urbà: parcs i jardins públics, gestió de residus sòlids urbans i protecció contra la contaminació acústica, lumínica i atmosfèrica en zones urbanes.  
- Urbanisme: planejament, gestió, execució i disciplina urbanística. Promoció i gestió de l'habitatge de promoció pública amb criteris de sostenibilitat financera. Conservació i rehabilitació de l'edificació.  
  
- Infraestructura viària i altres equipaments de la seua titularitat: pavimentació de les vies públiques i accés als nuclis de població.  
- Protecció i gestió del patrimoni històric.  
- Policia local, protecció civil, prevenció i extinció d'incendis.  
  
- Trànsit, estacionament de vehicles, mobilitat. Transport col·lectiu urbà.  
- Fires, abastiments, mercats, llotges i comerç ambulant.  
- Protecció de la salubritat pública.  
- Cementeris i activitats funeràries.  
- Abastiment d'aigua potable a domicili.  
- Enllumenat públic.  
- Servei de neteja viària.  
- Evacuació i tractament d'aigües residuals.  
- Avaluació i informació de situacions de necessitat social i atenció immediata a persones en situació o risc d'exclusió social.  
- Promoció de la cultura i equipaments culturals.  
- Promoció de l'esport i instal·lacions esportives i d'ús del temps lliure.  
- Participar en la vigilància del compliment de l'escolaritat obligatòria i cooperar amb les administracions educatives corresponents en l'obtenció dels solars necessaris per a la construcció de nous centres docents. Conservació, manteniment i vigilància dels edificis de titularitat local destinats en centres públics d'Educació Infantil, d'Educació Primària o d'Educació Especial.  
- Informació i promoció de l'activitat turística d'interés i àmbit local.  
- Promoció de la participació dels ciutadans en l'ús eficient i sostenible de les tecnologies de la informació i les comunicacions.  
  
b) La realització d'aquells serveis necessaris orientats al fet que els municipis puguen exercir les competències o prestar els serveis en què la legislació vigent admet que actuen. Entre altres els relatius a:  
- Gestions administratives, estadística, arxius, foment de la participació ciutadana, equipament i serveis informàtics. Recursos humans i formació.  
- Subministraments, adquisició de materials fungibles, neteja d'instal·lacions públiques.  
- Gestió, liquidació, recaptació en voluntària i/o en executiva i inspecció de qualsevol tipus d'ingressos, de dret públic o privat, incloent-hi la gestió de sancions en matèria de trànsit o d'altres matèries.  
  
c) A més, podrà prestar aquells altres serveis per als quals estiga habilitada per la legislació sectorial vigent, estatal o autonòmica, amb l'aprovació prèvia pel Ple de la Mancomunitat i modificació dels estatuts en el sentit d'incloure-hi els serveis mencionats.  
  
  
TÍTOL II  
Òrgans, atribucions i funcionament  
  
Capítol I  
Òrgans  
  
Article 7. Òrgans  
1. Els òrgans de la Mancomunitat seran representatius dels ajuntaments mancomunats d'acord amb el que disposen els articles següents.  
  
2. Els òrgans necessaris de la Mancomunitat són:  
a) El Ple.  
b) La Presidència.  
c) La Vicepresidència o vicepresidències.  
d) La Junta de Govern.  
e) Les comissions informatives.  
3. Així mateix podran constituir-se:  
a) Comissions de seguiment de serveis.  
b) L'Assemblea de Participació Comarcal, constituïda per vocals designats per la representació d'àmbit comarcal dels partits polítics més rellevants, la qual es reunirà, almenys, una vegada a l'any.  
c) Òrgans complementaris en forma de consells sectorials o altres òrgans semblants per a integrar i facilitar la participació ciutadana en els diferents àmbits d'activitat a la comarca.  
  
  
Capítol II  
El Ple  
  
Article 8  
El Ple és l'òrgan suprem de govern i administració de la Mancomunitat representatiu de tots els municipis que la integren.  
  
Article 9  
El Ple de la Mancomunitat estarà integrat pels vocals representants de les entitats mancomunades.  
  
Article 10  
1. Els integrants del Ple són els següents:  
a) Primers vocals: ho seran els alcaldes dels municipis mancomunats, que seran membres nats del Ple.  
b) Segons vocals: ho seran un regidor triat per cada ajuntament, de conformitat amb la legalitat vigent.  
2. Tots els vocals podran participar en els debats.  
3. El vot serà emés pel primer vocal de cada municipi, si està present en la sessió, i, si no hi està, pel segon vocal del municipi.  
  
4. Cessament  
a) La pèrdua de la condició d'alcalde comporta el cessament com a primer vocal.  
b) Els segons vocals mantindran la seua condició fins que no siguen revocats per l'ajuntament que els va designar o perden la condició de regidor.  
c) Si la pèrdua de la condició d'alcalde o de regidor està motivada per l'extinció del mandat, continuaran com a vocals en la Mancomunitat en funcions només per a l'administració ordinària fins a la presa de possessió dels seus successors.  
d) Si l'ajuntament deixa de ser membre de la Mancomunitat, els seus representants perdran la condició de vocal.  
5. Cada entitat local menor dels municipis que formen part de la Mancomunitat podrà designar un representant davant del Ple de la Mancomunitat, amb veu però sense vot, triat per l'entitat local menor de conformitat amb la legalitat vigent.  
  
Article 11. Constitució del Ple  
1. Després de la realització d'eleccions municipals, i una vegada que els ajuntaments hagen comunicat a la Mancomunitat els seus representants, el president en funcions convocarà la sessió plenària per a la constitució i elecció de la Presidència.  
Esta sessió tindrà lloc en el període dels tres mesos següents a la constitució dels ajuntaments. Si no es convoca en el termini assenyalat, quedarà automàticament convocada per a l'últim dia hàbil d'este termini, a les 12.00 hores, en el lloc de realització habitual de les sessions plenàries de constitució de la Mancomunitat. El secretari de la Mancomunitat notificarà la convocatòria i inclourà en l'orde del dia la constitució i l'elecció de la Presidència.  
2. El Ple, en la sessió d'organització, considerarà, específicament, les atribucions a delegar en la Presidència i/o en la Junta de Govern, per a afavorir el bon funcionament de l'organització de la Mancomunitat sense perjuí del seu control pel Ple.  
3. El mandat del Ple de la Mancomunitat es prolongarà fins a la realització de noves eleccions locals. Després continuarà en funcions fins a la data de constitució de la nova corporació.  
En eixe període tan sols es podrà dur a terme l'administració ordinària, i en cap cas podran acceptar-se acords per als quals legalment es requerisca una majoria qualificada. L'acta de l'última sessió plenària podrà ser aprovada per la Presidència en funcions i tres vocals designats entre els diferents grups comarcals.  
4. El Ple de la Mancomunitat podrà realitzar sessions en la seu de la Mancomunitat i també a la casa consistorial, o lloc habilitat a este efecte, dels municipis integrants.  
  
Article 12. Funcions del Ple  
1. Corresponen al Ple de la Mancomunitat totes les atribucions que la normativa vigent en matèria de règim local atribuïx al Ple dels ajuntaments, amb les adaptacions pertinents al règim propi de les mancomunitats.  
2. En tot cas correspon al Ple de la Mancomunitat:  
a) Triar i destituir el president.  
b) L'aprovació de la modificació o reforma dels estatuts.  
c) Admissió i separació de membres de la Mancomunitat.  
d) Fixar anualment les aportacions econòmiques dels municipis integrants de la Mancomunitat.  
e) Emetre informe sobre l'acord inicial de separació de qualsevol dels seus membres.  
f) Acordar la dissolució de la Mancomunitat i nomenar els vocals de la comissió liquidadora, així com l'aprovació de la proposta efectuada per esta.  
g) Totes aquelles que li atribuïsquen estos estatuts.  
  
  
  
  
  
  
  
Capítol III  
El president. Funcions  
  
Article 13. La Presidència  
1. El titular de la Presidència de la Mancomunitat serà triat en la sessió constitutiva del Ple de la Mancomunitat entre els vocals que la integren, per majoria absoluta dels drets de vot.  
2. Si cap candidat obté majoria absoluta en primera votació, es farà una segona votació en la mateixa sessió entre els dos candidats que hagen obtingut el major nombre de vots. Resultarà elegit el candidat que obtinga major nombre de drets de vot. En cas d'empat, resultarà elegit el de major edat.  
  
3. El titular de la Presidència deixarà de ser-ho:  
a) En perdre la condició de vocal.  
b) Per renúncia a la Presidència, que l'haurà de formular per escrit davant del Ple de la Mancomunitat, el qual adoptarà un acord de coneixement i elecció de nou titular de la Presidència en el termini de temps més curt possible.  
c) Pels mateixos motius i en els mateixos termes que la legislació de règim local preveu per a la pèrdua de l'alcaldia de les corporacions locals.  
  
Article 14. Vicepresidències  
La Presidència designarà una o més vicepresidències, els titulars de les quals han de pertànyer a la Junta de Govern, que la substituiran per l'orde del seu nomenament en cas d'absència, vacant o malaltia, o abstenció en un procediment.  
  
Article 15. Funcions de la Presidència  
1. Corresponen a la Presidència de la Mancomunitat totes les atribucions que la normativa vigent en matèria de règim local atribuïx a l'alcaldia dels ajuntaments, amb les adaptacions pertinents al règim propi de les mancomunitats.  
2. La Presidència pot delegar l'exercici de les seues atribucions de conformitat amb el que preveu la normativa vigent en matèria de règim local per a la delegació d'atribucions en els alcaldes dels ajuntaments.  
  
  
  
Capítol IV  
Junta de Govern. Comissions informatives.   
Comissions de serveis  
  
Article 16. La Junta de Govern i les comissions informatives  
La composició, funcionament, organització i atribucions, tant de la Junta de Govern com de les comissions informatives, s'han d'ajustar al que, a eixe respecte, resulte aplicable i vinculant de la normativa vigent en matèria de règim local.  
  
Article 17. Les comissions de seguiment de serveis  
1. El reglament de cada servei mancomunat específic podrà incloure la constitució d'una comissió de seguiment del servei que regularà el seu funcionament, per a estudiar, debatre i informar els assumptes relacionats, sempre que l'entitat i el volum de les qüestions plantejades en relació amb el servei ho requerisquen.  
2. La representació en estes comissions correspondrà als municipis adherits, en proporció a la seua participació en el servei.  
  
  
Capítol V  
Grups comarcals  
  
Article 18. Grups comarcals  
1. Els integrants del Ple de la Mancomunitat s'agruparan en grups comarcals, amb la finalitat de facilitar i agilitzar el funcionament dels òrgans de la Mancomunitat. Cada grup comarcal estarà integrat pels vocals que s'han presentat en les eleccions municipals en llistes d'una mateixa formació electoral. Un grup haurà d'estar constituït per, almenys, dos vocals designats per, almenys, dos municipis. En tractar-se de vocals designats per una formació electoral que haja sigut votada per, almenys, un 2 % del nombre dels vots emesos en el conjunt del municipis de la comarca, el grup podrà estar constituït per un únic vocal. El conjunt dels vocals que no s'integren a un altre grup comarcal es constituirà en grup comarcal mixt.  
  
2. El grup comarcal determinarà i comunicarà el nom i les sigles identificadores del grup, així com el seu portaveu, titular i suplent o suplents i indicarà, si de cas, l'orde de substitució.  
3. En allò no previst en estos estatuts, als grups comarcals de la Mancomunitat seran aplicables les normes de funcionament previstes per als grups polítics dels ajuntaments.  
  
  
Capítol VI  
Funcionament del Ple i de la Junta de Govern  
  
Article 19. Funcionament del Ple  
Al Ple serà aplicable el règim de funcionament que la normativa vigent en matèria de règim local preveu per al Ple dels ajuntaments, amb les particularitats següents:  
1. Convocatòria:  
a) Les sessions ordinàries tindran lloc com a mínim una vegada per semestre. Les extraordinàries quan així ho decidisca la Presidència o ho sol·licite, almenys, 1/4 del nombre legal de vocals del Ple, que tinguen, almenys, 1/4 dels drets de vot.  
En este últim cas, la realització de la sessió s'ajustarà a allò que, a eixe respecte, resulte aplicable i vinculant de la normativa vigent en matèria de règim local.  
b) Les sessions del Ple es convocaran almenys amb cinc dies hàbils d'antelació.  
c) La notificació de les convocatòries es podrà fer via electrònica, per correu o per qualsevol altre mitjà que deixen constància de la seua recepció. Podrà fer-se individualment a l'integrant de l'òrgan col·lectiu o es podrà remetre a l'ajuntament de què forme part. S'adoptaran mesures per a facilitar l'accés dels vocals a la informació relativa als assumptes inclosos en l'orde del dia.  
2. Realització de sessions:  
a) El Ple es constituïx vàlidament amb l'assistència d'1/3 del nombre legal dels seus integrants, titulars o suplents, que tinguen 1/3 dels drets de vot.  
b) Immediatament abans del començament de les sessions plenàries els portaveus dels diferents grups comarcals es podran reunir per a tractar els assumptes relacionats amb la bona marxa de la sessió.  
3. Votacions:  
a) Per a les votacions s'utilitzarà el sistema de vot ponderat. Correspondrà a cada municipi un nombre de drets de vot igual al del nombre de regidors que la legislació de règim electoral general determine per al seu ajuntament, i s'augmentarà en dos drets de vot per cada 5.000 habitants de dret o fracció.  
b) És necessari el vot favorable de la majoria absoluta del nombre legal dels drets de vot per a l'adopció dels acords en les matèries següents:  
- Acordar la modificació dels estatuts.  
- Acordar la dissolució de la Mancomunitat, després dels tràmits pertinents, i nomenar els vocals membres de la comissió liquidadora, així com l'aprovació de la proposta efectuada per esta.  
- Qualsevol altra matèria que així disposen estos estatuts o la normativa aplicable.  
  
  
Capítol VII  
Reglament orgànic  
  
Article 20. Reglament orgànic de la Mancomunitat  
Es preveu, expressament, que mitjançant un reglament orgànic propi de la corporació, aprovat per majoria absoluta dels integrants del Ple, es podrà desenvolupar la composició, organització i funcionament dels òrgans de govern i de l'administració de la Mancomunitat, amb la limitació de complir i respectar, en tot cas i sense cap excepció, el que respecte d'eixes matèries resulte aplicable i vinculant per a les mancomunitats de municipis, de la normativa vigent en matèria de règim local.  
  
  
TÍTOL III  
Règim jurídic. Personal. Serveis  
  
Capítol I  
Règim jurídic dels actes  
  
Article 21. Règim jurídic dels actes  
1. Els actes dels diferents òrgans de la Mancomunitat emesos en l'àmbit de les seues atribucions posaran, com a regla general, fi a la via administrativa.  
2. Els municipis integrants de la Mancomunitat estaran vinculats als acords adoptats en el compliment dels seus fins pels seus òrgans de govern. En els casos previstos en estos estatuts o, si és el cas, en la legislació de la Comunitat Valenciana, pels quals s'exigisca la ratificació dels plens dels ajuntaments afectats, caldrà que es complisca este requisit.  
3. En el municipi seu de la Mancomunitat hi haurà un Registre General d'Entrada i Eixida de Documents. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
Per a facilitar als residents en els municipis membres de la Mancomunitat la presentació de documents relacionats amb esta, els respectius ajuntaments rebran tota instància, escrit o document dirigit a qualsevol dels òrgans de la Mancomunitat i dins de les 24 hores següents els hauran de cursar directament a l'òrgan corresponent.  
  
4. El valencià és la llengua pròpia de la Mancomunitat de la Ribera Alta. És la llengua utilitzada en el seu funcionament ordinari. La documentació de la Mancomunitat es redactarà en valencià, sense perjuí del compliment i el respecte de la normativa sobre ús de les dos llengües cooficials a la Comunitat Valenciana i de la confecció de documents en altres idiomes per estar dirigits fora de la Comunitat Valenciana i/o de l'Estat espanyol.  
  
  
Capítol II  
Personal  
  
Article 22. Personal de la Mancomunitat  
En la condició d'entitat local territorial, en matèria de personal, a la Mancomunitat li serà d'aplicació tota la normativa vigent en cada moment per a les entitats locals en matèria de personal, amb les adaptacions pertinents al règim propi de les mancomunitats i a estos estatuts, amb les particularitats següents:  
a) La direcció del personal de la Mancomunitat correspon a la Presidència.  
b) La Mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en què té participació. La col·laboració podrà ser de la totalitat o de part de la jornada de l'empleat i tindrà per objecte únicament tasques relacionades amb els serveis prestats per la Mancomunitat.  
Esta col·laboració requerirà la conformitat de l'interessat, l'acord d'ambdós entitats i la concreció de les despeses que s'han d'assumir per cada una d'estes, pel cost de l'empleat.  
c) Personal interí. La Mancomunitat, de forma motivada, podrà autoritzar l'aplicació/utilització de les borses de treball temporal que esta tinga aprovades i en vigor, per qualsevol dels ajuntaments integrants o per qualsevol de les entitats públiques en què té participació.  
  
Amb l'autorització prèvia de l'entitat titular de la borsa, podrà aprovar l'aplicació/utilització de les borses de treball temporal constituïdes i en vigor a qualsevol de les entitats públiques en què té participació.  
  
d) Dissolució de la Mancomunitat. En cas de produir-se la dissolució de la Mancomunitat serà d'aplicació el que disposa l'article 35.3 d'estos estatuts.  
e) A les bases del personal per als aspirants a les diferents places que es convoquen, a més dels requisits que reglamentàriament es determinen, de conformitat amb la legislació de règim local i de funció pública, incloent-hi la pròpia dels funcionaris amb habilitació de caràcter estatal, es requerirà la titulació corresponent, expedida per l'autoritat acadèmica competent, que podrà declarar també l'equivalència.  
  
La valoració i l'exigència de coneixements de valencià en la selecció del personal al servei de la Mancomunitat de la Ribera Alta s'ajustarà a allò que a eixe respecte resulte aplicable i vinculant de la normativa vigent en matèria de règim local.  
L'exigència de coneixements de valencià com a requisit per a la participació en els processos selectius haurà de figurar en la relació de llocs de treball de la Mancomunitat.  
  
  
Capítol III  
Serveis  
  
Article 23. Els serveis de la Mancomunitat  
1. La Mancomunitat podrà realitzar la prestació i explotació dels serveis, d'acord amb qualsevol de les formes previstes amb la legalitat vigent per a les entitats públiques. Abans del dia 1 de novembre de cada any es calcularà el cost efectiu de cada un dels serveis, en els termes de la legislació vigent.  
2. Els serveis prestats seran generals i específics.  
2.1. Són serveis generals els prestats i dirigits de forma general i indiferenciada al conjunt de totes les corporacions locals adherides o als veïns dels seus municipis, així com els serveis bàsics propis de l'administració general de tota administració pública. Es financen amb la quota ordinària.  
2.2. Són serveis específics els prestats i dirigits de forma específica i concreta en una part de les corporacions locals adherides o als veïns dels seus municipis. Es financen amb la quota específica de cada servei.  
  
3. La prestació de serveis per la Mancomunitat requerirà la tramitació prèvia del procediment per a la seua creació, que inclourà l'aprovació del Ple de la Mancomunitat de la memòria justificativa del servei, i la corresponent modificació dels estatuts. Els municipis associats podran adherir-se a la totalitat dels fins previstos o només a una part, sempre que hi siguen independents. L'adhesió d'un ajuntament a un servei mancomunat suposarà la subrogació de la Mancomunitat en la titularitat del servei en el respectiu municipi. En el cas dels serveis específics, l'ajuntament haurà d'aprovar una resolució expressa d'adhesió, amb acceptació de les condicions i els termes previstos en el reglament del servei.  
  
4. La Mancomunitat podrà prestar serveis de forma conjunta amb altres mancomunitats o altres administracions públiques per mitjà de consorcis, convenis interadministratius o qualsevol altra forma associativa prevista legalment.  
5. Els serveis que preste la Mancomunitat, en el marc de la legislació vigent, són els següents:  
- Servei de gestió de residus urbans.  
- Servei de protecció contra la contaminació acústica, lumínica i atmosfèrica en zones urbanes.  
- Servei de col·laboració en la gestió urbanística.  
- Servei de millora de la infraestructura viària.  
- Servei de millora i conservació del patrimoni històric.  
- Servei de millora de la protecció civil.  
- Servei de millora del trànsit i la mobilitat.  
- Servei de gestió i recaptació d'ingressos de dret públic.  
- Servei de promoció de fires i mercats.  
- Servei d'abastiment d'aigua.  
- Servei de millora de l'enllumenat públic.  
- Servei de millora de situacions de necessitat social i atenció immediata a persones en situació o risc d'exclusió social.  
- Servei de promoció de la cultura.  
- Servei de promoció del valencià.  
- Servei de l'esport i d'ocupació del temps lliure.  
- Servei de col·laboració en l'exercici de competències municipals en matèria educativa.  
- Servei de col·laboració en les gestió informàtica, arxivística i administrativa dels municipis.  
- Servei de formació i millora de la qualificació del personal de les corporacions locals.  
TÍTOL IV  
Règim econòmic  
  
Capítol I  
Dels recursos econòmics  
  
Article 24  
1. La hisenda de la Mancomunitat estarà constituïda pels recursos següents:  
a) Ingressos de dret privat.  
b) Taxes i preus públics.  
c) Contribucions especials per a la realització d'obres públiques o per a l'establiment o ampliació dels serveis públics assumits per la Mancomunitat.  
d) Participació o recàrrecs sobre els tributs de la Generalitat Valenciana o d'altres d'entitats locals que siguen procedents, en els termes que s'establisquen en la seua legislació específica.  
e) Subvencions i altres ingressos de dret públic.  
f) Operacions de crèdit per mitjà de la contractació de préstecs o crèdits concertats en aplicació de la legislació vigent per a les entitats locals.  
g) Multes i sancions.  
h) Aportacions dels municipis mancomunats.  
i) Totes aquelles formes d'ingressos previstes en la legislació vigent.  
  
2. Per a la imposició, exacció, liquidació i cobrament dels recursos enumerats en el punt anterior caldrà:  
2.1. Per als ingressos de les lletres b i c, així com per al recàrrec sobre tributs, aprovar les corresponents ordenances fiscals i/o aquells acords administratius necessaris per a la seua exigència. Les ordenances fiscals corresponents, una vegada aprovades, tindran força obligatòria en tots els municipis que integren la Mancomunitat.  
2.2. Per a la resta d'ingressos, resolució de l'òrgan de la Mancomunitat que siga competent en funció de la matèria.  
3. Correspondrà als municipis facilitar a la Mancomunitat tota la informació que hi haja per a la formació de padrons, altes, baixes i altres modificacions referides als contribuents afectats pels distints serveis que constituïsquen els fins regulars dels articles anteriors.  
  
4. La Mancomunitat podrà en tot moment, pels seus mitjans, comprovar la veracitat i exactitud de les dades a què fa referència el número anterior.  
5. Per a l'establiment o modificació dels preus públics caldrà ajustar-se al que regula la legislació vigent.  
  
Article 25. Aportacions dels municipis  
1. Les aportacions dels municipis que integren la Mancomunitat podran ser en concepte de quota general, específica o extraordinària.  
2. La quota general atendrà les despeses de l'activitat general de la Mancomunitat. S'exigirà i serà obligatòria per a tots els municipis integrants, s'adherisquen o no a la totalitat de les seues finalitats i utilitzen o no els seus serveis. El Ple de la Mancomunitat aprovarà el seu import i consistirà en la fixació d'una xifra anual per cada habitant de dret de cada municipi, d'acord amb el padró municipal d'habitants a data 1 de gener de l'any anterior.  
3. La quota específica atén les despeses generades per un servei concret i determinat d'adhesió voluntària. L'import de cada quota específica es fixarà per resolució de la Presidència, amb audiència prèvia als municipis adherits al servei, la qual es farà de forma simultània a la liquidació provisional de la quota.  
La resolució determinarà l'import a liquidar de forma clara i objectiva, ajustant-la a la diferència entre les despeses, de qualsevol tipus, necessàries per a la prestació del servei i els ingressos o subvencions afectats, i la distribuirà entre els pobles adherits al servei amb l'aplicació dels mòduls següents:  
- Nombre d'habitants de dret.  
- Nombre d'habitatges.  
- Volum del pressupost.  
- Base imposable sobre els béns immobles.  
- Consum realment efectuat del servei.  
- Qualsevol altre criteri o combinació de criteris que determine de forma objectiva la quantitat a ingressar.  
4. La quota extraordinària o derrama podrà imposar-se amb motiu de despeses extraordinàries, d'acord amb les bases que aprove a este efecte el Ple de la Mancomunitat.  
5. Les aportacions municipals tindran el caràcter de despeses obligatòries de pagament preferent.  
6. Simultàniament a les liquidacions de quotes, la Presidència podrà aprovar la compensació d'obligacions/drets pendents amb els municipis adherits. La compensació es farà amb audiència prèvia al municipi, la qual es farà de forma simultània a la liquidació de la quota.  
  
7. Podrà aprovar-se l'obligació de domiciliar en un compte bancari el pagament de la quota. Com que es tracta d'una quota específica, este aspecte haurà de figurar en el reglament del servei. Podrà, així mateix, establir-se una reducció percentual de la quota a ingressar per la domiciliació del seu pagament.  
  
Article 26  
1. Les aportacions econòmiques dels municipis es realitzaran en la forma i els terminis que determine el Ple. El pagament de les aportacions dels municipis podrà fraccionar-se per mensualitats, trimestres o qualsevol altra periodicitat que s'acorde. En el cas que un municipi es retarde en el pagament de la seua quota més d'un trimestre, la Presidència requerirà el seu pagament en el termini de 20 dies. Transcorregut este termini sense haver-se fet efectiu el deute, la Presidència podrà sol·licitar dels òrgans de l'Administració central, autonòmica o provincial la retenció de les quotes pertinents a càrrec de les quantitats que per qualsevol concepte siguen liquidades a favor de l'ajuntament deutor amb la finalitat de ser entregades en la Mancomunitat.  
2. Esta retenció està autoritzada expressament pels ajuntaments dels municipis integrants amb la seua adhesió a la Mancomunitat, sempre que s'acompanye el certificat de descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva. Les quantitats endeutades i les despeses que se'n deriven podran reclamar-se de conformitat amb els apartats 1 i 2 d'este article. Per a la separació definitiva se seguirà el procediment previst en l'art. 32.2 d'estos estatuts.  
  
  
Capítol II  
Del pressupost  
  
Article 27. El pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets de venciment o que es previnguen realitzar al llarg del corresponent exercici econòmic.  
3. S'inclouran en el pressupost les inversions que es pretenguen realitzar, així com les seues fonts de finançament.  
  
  
Capítol III  
Del patrimoni  
  
Article 28. El patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte haurà de formar-se un inventari de conformitat amb allò disposat en les disposicions vigents en la matèria i rectificar-se anualment.  
2. La participació de cada entitat mancomunada en este patrimoni es fixarà tant inicialment com a partir d'este moment en funció del nombre d'habitants de dret de cada entitat d'acord amb l'últim padró. No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
  
  
  
TÍTOL V  
Vigència, modificació d'estatuts   
i dissolució de la Mancomunitat  
  
Capítol I  
Vigència de la Mancomunitat  
  
Article 29  
La Mancomunitat es constituïx per temps indefinit.  
  
  
Capítol II  
Modificació dels estatuts  
  
Article 30. Modificació dels estatuts  
1. Correspon al Ple de la Mancomunitat resoldre respecte de la modificació dels estatuts.  
2. Si la modificació que es pretén afecta aspectes constitutius, l'acord del Ple suposarà l'aprovació de la memòria justificava i del projecte d'estatuts modificats que inicia el procediment, i se seguirà el procediment de conformitat amb la legislació aplicable.  
3. Si la modificació no afecta aspectes constitutius, l'acord del Ple finalitza el procediment. L'acord serà sotmés a informació pública pel termini d'un mes, amb inserció d'anunci en el tauler de la Mancomunitat i en el diari oficial. Si no es presenta cap al·legació, ni reclamació, l'acord passarà a ser definitiu sense més tràmit.  
  
  
  
Capítol III  
Adhesió a la Mancomunitat  
  
Article 31. Adhesió a la Mancomunitat  
1. La incorporació a la Mancomunitat d'un nou municipi no suposarà l'alteració dels seus elements constitutius. La incorporació requerix que assumisquen les obligacions que es desprenen d'estos estatuts, i, en qualsevol cas:  
a) Aprovació de la sol·licitud d'incorporació i de l'acceptació dels estatuts de la Mancomunitat pel vot favorable de la majoria absoluta del Ple de la corporació interessada.  
b) Aprovació de l'acceptació de la incorporació pel vot favorable de la majoria absoluta del Ple de la Mancomunitat.  
2. Als acords a aprovar s'haurà de resoldre, necessàriament, respecte de l'aportació inicial dels municipis incorporats a la Mancomunitat després de la seua constitució, la qual estarà determinada:  
  
a) Per l'índex de patrimoni de la Mancomunitat per habitant, multiplicat per el nombre d'habitants de dret de l'entitat que sol·licita la inclusió.  
b) Ha d'aportar també la part proporcional que li corresponga del patrimoni concret assignat al servei individualitzat en què s'integre el municipi, tenint en compte els valors de ponderació de l'adquisició i que s'han d'aplicar en el municipi que sol·licita la inclusió. Si no hi ha este patrimoni, aportarà la quota resultant de multiplicar la quantitat a què fa referència l'apartat 2 de l'article 25, pel nombre d'habitants de dret del municipi i per un nombre d'anys que no podrà excedir els cinc. La quota resultant d'esta valoració podrà ser exigida en el moment de la incorporació de l'entitat local a la Mancomunitat o quedar diferida per al cas de la dissolució o, si és el cas, separació de la Mancomunitat.  
  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
  
Capítol IV  
Separació de municipis  
  
Article 32. Separació de municipis de la Mancomunitat  
1. Separació unilateral. Qualsevol dels ajuntaments membres podrà separar-se voluntàriament de la Mancomunitat, amb comunicació prèvia, almenys, d'un any natural d'anticipació i liquidació prèvia i pagament dels deutes pendents, sempre que haja transcorregut un període mínim de tres anys de la seua pertinença a la Mancomunitat i s'haja tramitat el procediment següent:  
a) Acord inicial del Ple de l'ajuntament interessat, adoptat pel vot favorable de la majoria absoluta dels seus membres, pel qual se sol·licite la separació, i s'expose al públic l'acord per un termini mínim de 15 dies en el Diari Oficial de la Comunitat Valenciana, en els taulers d'anuncis dels ajuntaments membres i en el de la Mancomunitat.  
  
b) Informe del Ple de la Mancomunitat. Este informe no és vinculant.  
c) Constitució de la comissió liquidadora dels drets i les obligacions econòmiques de l'ajuntament interessat amb la Mancomunitat, de conformitat amb l'article 35 d'estos estatuts.  
d) Informe preceptiu de la conselleria competent i de la Diputació Provincial.  
e) Aprovació de la liquidació econòmica pel Ple de la Mancomunitat, amb audiència prèvia de l'ajuntament interessat.  
f) Acord definitiu del Ple de l'ajuntament interessat, adoptat per majoria absoluta del nombre legal dels seus membres.  
g) Acord del Ple de la Mancomunitat, adoptat per la majoria exigida legalment, el qual serà independent de la materialització del resultat de la liquidació econòmica aprovada.  
2. Separació forçosa.  
2.1. Seran causes de separació forçosa de municipis:  
a) El persistent incompliment del pagament de les seues aportacions. Es considerarà incompliment persistent l'acumulació de deutes per import superior al quíntuple de la quota ordinària anual.  
b) L'incompliment d'aquelles altres actuacions necessàries per al correcte desenvolupament de la Mancomunitat a què estiga obligat pels estatuts.  
2.2. El procediment s'ajustarà al previst per a la separació unilateral, amb les especificitats següents:  
a) El procediment l'incoarà la Mancomunitat, amb requeriment previ a l'ajuntament que no complix de l'atenció de les obligacions incomplides. La incoació inclourà l'atorgament d'un nou termini per al compliment de les obligacions pendents, no inferiors a un mes ni superior a sis mesos.  
b) No es preceptiu acord de l'ajuntament que no complix. L'acord de separació podrà ser adoptat pel Ple de la Mancomunitat, una vegada finalitzat el termini d'audiència a la liquidació econòmica.  
  
c) L'acord de separació haurà de ser ratificat, almenys, per la majoria absoluta dels municipis integrants, excepte aquella que siga objecte de separació.  
  
Article 33. Liquidació econòmica dels municipis separats  
La liquidació econòmica la confeccionarà la comissió liquidadora, la qual determinarà els drets i les obligacions, a favor i en contra, de cada una de les entitats. El saldo resultant s'haurà de fer efectiu abans de la separació, excepció feta de la participació de l'entitat que se separa en el patrimoni immobilitzat de la Mancomunitat, el qual es determinarà en el moment de la liquidació, però diferenciadament i separadament de la resta de drets i obligacions amb què, en cap cas, es podrà compensar. El dret a la materialització d'esta participació en l'immobilitzat de la Mancomunitat quedarà en suspens fins que es dissolga la Mancomunitat, data en què s'abonarà la part alíquota que els corresponga.  
  
  
  
Capítol V  
Dissolució de la Mancomunitat  
  
Article 34. Causes de la dissolució  
La Mancomunitat es dissoldrà per algun dels motius següents:  
a) Per desaparició del fi per al qual va ser creada amb la constitució de l'ens comarcal que, per a l'àmbit natural de la comarca, resulte de la futura llei de les Corts Valencianes reguladora de les comarques i la seua integració en eixe ens.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta del nombre legal dels seus membres.  
c) Per dur-se a terme la prestació dels serveis objecte d'esta Mancomunitat per l'Estat o la comunitat autònoma, mitjançant l'absorció de les competències municipals corresponents a eixos serveis.  
  
  
Article 35. Procediment de dissolució  
1. El procediment de dissolució començarà amb un acord del Ple de la Mancomunitat aprovat per majoria absoluta, el qual inclourà la constitució de la Comissió Liquidadora i la sol·licitud dels informes preceptius de la Diputació Provincial i de la Generalitat Valenciana.  
  
2. La comissió liquidadora estarà composta pel president i almenys quatre vocals.  
A més, s'integraran, per a complir les seues funcions assessores, el secretari i també l'interventor, si n'hi ha. Podrà igualment convocar a les seues reunions experts determinats, només amb l'efecte d'escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, emetrà un informe que inclourà un inventari de béns, serveis i drets de la Mancomunitat; xifrarà els seus recursos, càrregues i dèbits i la relació del seu personal, i procedirà més tard a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que s'hagen fet servir per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. El Ple de la Mancomunitat aprovarà, per majoria absoluta, la memòria justificativa de la dissolució i la proposta de liquidació de la Mancomunitat i de distribució del seu patrimoni i el seu personal.  
5. L'acord adoptat serà remés a tots els ajuntaments integrants de l'entitat per al seu sotmetiment a informació pública durant un mes. Es requerirà informe de la conselleria competent i de la Diputació Provincial.  
6. A la vista del resultat de la informació pública i dels informes emesos, el Ple de la Mancomunitat aprovarà, per majoria absoluta, la dissolució i la liquidació de la Mancomunitat i la distribució del seu patrimoni i del seu personal, i es manifestarà respecte de la data de l'efectivitat de la dissolució.  
7. El Ple de cada un dels municipis integrants de la Mancomunitat adoptarà un acord, per majoria absoluta, d'aprovació de la dissolució i la liquidació.  
8. Una vegada aprovada, la liquidació serà vinculant per als ajuntaments mancomunats i comportarà la integració del patrimoni i del personal en les respectives municipalitats, amb respecte de tots els drets de qualsevol orde o naturalesa que este tinga en la Mancomunitat.  
  
9. Finalment l'expedient serà remés a la Generalitat Valenciana per a la publicació en el diari oficial i l'anotació en el Registre d'Entitats Locals.  
  
  
DISPOSICIONS ADDICIONALS  
  
Primera  
La relació de municipis de l'article 1, apartat 2, s'entén sense perjuí de les possibles modificacions en la relació dels municipis integrants resultants de processos de separació i/o d'adhesió a la Mancomunitat.  
  
  
Segona  
Atés que esta és una mancomunitat plurifuncional en la qual no tots els municipis membres poden haver delegat en la Mancomunitat tots els fins previstos en els estatuts, i als efectes de determinar les majories en les votacions en assumptes referits a fins no prestats en tots els municipis membres que requerisquen una majoria qualificada, es tindran en compte els vots efectuats pels representants dels ajuntaments que hagen encarregat la seua gestió a la Mancomunitat, i la resta dels vocals tindran veu però no vot.  
  
  
  
DISPOSICIONS TRANSITÒRIES  
  
Primera  
El funcionament de la Mancomunitat pel sistema de vot ponderat entrarà en vigor després de la realització de les eleccions locals a celebrar l'any 2011 i la nova constitució dels seus òrgans de govern, i es mantindrà fins a eixe moment el sistema que s'utilitzava.  
  
Segona  
Les mancomunitats de municipis que, legalment constituïdes, estiguen funcionant en l'àmbit de la comarca de la Ribera Alta abans de la constitució d'esta mancomunitat, podran continuar mantenint la seua activitat si així ho consideren els municipis que la integren.  
  
  
DISPOSICIONS FINALS  
  
Primera  
En allò no previst en estos estatuts, serà d'aplicació el que establix la legislació per a les entitats locals.  
  
Segona  
Estos estatuts entraran en vigor l'endemà de la completa publicació en el Diari Oficial de la Comunitat Valenciana i continuaran vigents fins a la seua modificació o derogació expressa.